**dôvodová SPRÁVA**

**I. Všeobecná časť**

Hlavným dôvodom prijatia navrhovanej novely je odstrániť nežiaduci stav v súčasnom znení zákona SNR č. 372/1990 Zb. o priestupkoch v znení neskorších predpisov (ďalej len „zákon o priestupkoch“) vo veci objasňovania priestupkov. Je potrebné poukázať na skutočnosť, že čl. 46 ods. 1 Ústavy Slovenskej republiky zaručuje, že sa každý môže domáhať zákonom ustanoveným postupom svojho práva na nezávislom a nestrannom súde a v prípadoch ustanovených zákonom na inom orgáne Slovenskej republiky. Súčasné znenie zákona o priestupkoch toto právo obmedzuje. Protiprávne konanie nie je možné oznámiť príslušnému správnemu orgánu nakoľko súčasné znenie zákona o priestupkoch ustanovuje, že správne orgány sú príslušné prijať oznámenie o spáchaní priestupku a následne vec prejednať len v prípade, ak je zistený páchateľ priestupku. Tento stav je možné charakterizovať ako právne vákuum, kde neexistuje orgán príslušný na objasnenie priestupku, pričom výsledkom je nespokojnosť občana pri uplatňovaní ochrany svojich základných práv a slobôd. Predložená novela zákona umožní správnym orgánom realizovať objasňovanie priestupkov a prijímať oznámenia o spáchaní priestupku aj v prípadoch, keď vo veci nie je známy páchateľ.

Aj Policajný zbor má v tejto oblasti zúžené možnosti, nakoľko vecná príslušnosť pri objasňovaní priestupkov je striktne určená zákonom o priestupkoch a príslušníci Policajného zboru môžu vo vyššie uvedených prípadoch vykonať len úkony smerujúce k odhaleniu protiprávneho konania a k zisteniu jeho páchateľa podľa zákona NR SR č. 171/1993 Z. z. o Policajnom zbore v znení neskorších prepisov. Tieto úkony však v žiadnom prípade nemôžu nahradiť samotné objasňovanie priestupku a vykonávanie jednotlivých úkonov podľa zákona o priestupkoch. V kontexte s uvedeným je potrebné poukázať aj na skutočnosť, že vecná príslušnosť orgánov Policajného zboru pri objasňovaní priestupkov proti občianskemu spolunažívaniu je v zákone o priestupkoch ustanovená komplikovane a to tak, že orgány Policajného zboru objasňujú len tie priestupky proti občianskemu spolunažívaniu, ktoré smerujú proti bezpečnosti osôb. Takéto určenie vecnej príslušnosti je neurčité, vágne a v praxi ťažko aplikovateľné. Vychádzajúc z uvedeného sa Národnej rade Slovenskej republiky predkladá návrh zákona, ktorým sa mení a dopĺňa zákon o priestupkoch tak, aby správne orgány mohli prijímať a vybavovať oznámenia o spáchaní priestupku aj v prípade, že vo veci nie je známy páchateľ a aby orgány Policajného zboru mohli objasňovať priestupky proti občianskemu spolunažívaniu v plnom rozsahu.

Navrhovaná právna úprava je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

Prijatie novely uvedeného zákona nebude mať dopad na štátny rozpočet.

**II. Osobitná časť**

**Čl. I**

K bodu 1:

Zmena tohto ustanovenia umožní správnym orgánom realizovať objasňovanie priestupkov a prijímať oznámenia o spáchaní priestupku aj v prípadoch, že vo veci nie je známy páchateľ.

K bodu 2:

Zmenou tohto ustanovenia sa presne určí vecná príslušnosť orgánov Policajného zboru pri objasňovaní priestupkov proti občianskemu spolunažívaniu.

#### Čl. II

Účinnosť zákona sa navrhuje od 1. januára 2008.